《诗答致政范侍郎致政内翰侍郎荣过郊居少驻轩驭兼留诗咏俯贲丘樊辄次元韵》
宋代·文彦博

郊居诚敝陋，平地见伊光。适值华轩过，仍当煦景长。

幸能留憩华，岂敢谓高凉。绿筱缘荒径，青萝补坏墙。

劝耕周厥土，问稼保斯箱。处择仁为里，归寻醉作乡。

老怀从放达，宴坐绝稀望。后躅承相顾，交情孰可方。

清吟委珠玉，雅奏协宫商。似震惊群蛰，如牷荐大房。

畏涂逢善友，酷暑得寒浆。三复劳钻仰，词雄韵更强。

作者简介：（1006—1097）汾州介休人，字宽夫。仁宗天圣五年进士。累迁殿中侍御史。庆历七年，任枢密副使、参知政事。以镇压贝州王则起义，拜同中书门下平章事。皇祐三年被劾罢相，出知许、青、永兴等州军。至和二年复相。嘉祐三年，出判河南等地，封潞国公。神宗朝，反对王安石变法，极论市易损国体，惹民怨，出判大名、河南府。元丰六年以太师致仕。哲宗元祐初，因司马光荐，为平章军国重事。五年，复致仕。历仕四朝，任将相五十年。卒谥忠烈。有《潞公集》。